Nafarroako Parlamentuko Mahaiak, 2017ko azaroaren 27an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Geroa Bai, EH Bildu Nafarroa, Podemos-Ahal Dugu eta Nafarroako Alderdi Sozialista talde parlamentarioek eta Izquierda-Ezkerrako foru parlamentarien elkarteak aurkezturiko mozioa, zeinaren bidez Espainiako Gobernua premiatzen baita 1978ko Sanferminetako gertakariak direla-eta Estatuko Administrazioan dauden afera, egintza, dokumentu, informazio, datu eta objektu guztiak desklasifikatzeko behar den erabakia har dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2017ko azaroaren 20an

Lehendakaria: Ainhoa Aznárez Igarza

MOZIOAREN TESTUA

Behean sinatzen duten talde parlamentarioek, Legebiltzarreko Erregelamenduan xedatuaren babesean, honako mozio hau aurkezten dute, Osoko Bilkuran eztabaidatu eta bozkatzeko:

Zioen azalpena

Iragan otsailaren 15ean lan-bilkura bat egin genuen Herritarrekiko eta Erakundeekiko Harremanetako Batzordean, “Sanfermines 78: Gogoan!” herri ekimenaren ordezkariekin, eta horretan azaldu ziguten nolako ekimen-kanpaina egiteko asmoa duten, datozen hilabeteetan, 1978ko sanferminetan Iruñean izandako gertakarien 40. urteurrena betetzearen karietara. Halaber, eskaera zehatz bat egin ziguten; hain zuzen ere, mozio honetan jasotzen dugun erabaki proposamenean adierazten dena.

Heldu den urtean, 2018an, berrogei urte beteko dira 1978ko sanferminetatik. Hamar mila pertsona izan ziren zezen-plazan poliziak egindako eraso basatiaren lekuko. Han su errealez tiro egin zen hondarrean nahiz harmailetan zegoen jendearen aurka, bereizkuntzarik egin gabe. Balaz zaurituriko zazpi pertsona izan ziren zezen-plazan; horietako bat, oso larri. Eta beste dozenaka batzuk artatuak izan ziren zezen-plazako erizaintzan bertan.

Kalean, poliziak tiroz hil zuen Germán Rodríguez gaztea. Hilda erori zen lekuan 35 bala-inpaktu aurkitu ziren; gehienak, 0,80 eta 2,30 metro bitarteko altueran. Polizia-igorgailuan honako agindu hauek grabatu ziren: “Ahal duzuen indar guztiarekin jaurti, ahal bezain bortitzen. Ez izan inor hiltzeko beldurrik!”

Poliziaren beraren datuen arabera, uztailaren 8an 130 pistola- eta subfusil-bala, gomazko 4.000 pilota baino gehiago eta ia 2.000 ke-pote eta gas negar-eragile jaurti ziren. Azken emaitza: eraildako pertsona bat eta balaz zaurituriko hamar; horietakoren bat, larri. Eta 170 pertsona artaturik pilotakadak, kolpeak, hausturak, ke-inhalazioak eta abar zirela-eta. Horregatik guztiagatik, Iruñeko Udalak festak bertan behera uztea erabaki zuen.

Halere, ez zen aitortu inolako erantzukizun penal, zibil edo politikorik. Gertakari horiek zirela-eta abiarazitako sumarioak (Germán Rodríguezen hilketa, zezen-plazan sartzea, baliatutako errepresio orokorra, egindako kalteak...) auzitegiek artxibatu egin zituzten. Inor ez zen auzipetuen aulkian eseri ere egitera iritsi.

Azken urteotan, urrats garrantzitsuak egin dira oro har, eta bereziki Nafarroan, memoria historikoa berreskuratzeari dagokionez. Hori dela-eta nafar erakundeek –Foru Parlamentuak, Nafarroako Gobernuak eta zenbait udalek– hartutako konpromisoek oinarri sendoak ezarri dituzte egiaren, justiziaren eta erreparazioaren bidean aurrerapausoak eman ahal izateko.

Honako eskaera hau oinarrituta dago Sekretu Ofizialei buruzko apirilaren 5eko 9/1968 Legean, zeina urriaren 7ko 48/1978 Legeak aldatu baitzuen; Administrazio Publikoen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen 35. artikuluko h) letran; eta Gardentasunari buruzko abenduaren 9ko 19/2013 Legearen 12. artikuluan eta hurrengoetan –horien bidez arautzen da, besteak beste, herritarrek informazio publikoa jasotzeko eta Administrazio Publikoen artxiboetan eta erregistroetan sarbidea izateko eskubidea–.

Badira, gainera, egiten den eskaeraren gisako aurrekariak; esaterako, Parlamentu honek berak 2016an egindako eskaera, Jurramendin 1976an izandako gertakariei buruzkoa, orduan erabaki baitzen Gobernu zentralari eskatzea gertakari haiei buruzko dokumentazioaren desklasifikazioa.

Erabaki proposamena:

1. Nafarroako Parlamentuak Espainiako Gobernua premiatzen du behar den erabakia har dezan, Sekretu Ofizialei buruzko apirilaren 5eko 9/1968 Legean ezarritakoarekin bat –urriaren 7ko 48/1978 Legeak aldatu zuen–, 1978ko Sanferminetako gertakariak direla-eta Estatuko Administrazioan dauden afera, egintza, dokumentu, informazio, datu eta objektu guztiak desklasifikatzeko, eta zehazki, honekin batera doan eranskinean adierazitakoak.

2. Nafarroako Parlamentuak Espainiako Gobernuaren Ministro Kontseiluari igorriko dio mozio hau.

Iruñean, 2017ko azaroaren 23an.

Foru parlamentariak: Virginia Alemán Arrastio, Bakartxo Ruiz Jaso, Laura Pérez Ruano, Inmaculada Jurío Macaya eta José Miguel Nuin Moreno